cyanic-selkie/wikianc huggingface dataset:
Abbazija ta’ Vézelay
Sit ta’ Wirt Dinji
L-Abbazija u l-għolja ta’ Vézelay ġew iddeżinjati Sit ta’ Wirt Dinji tal-UNESCO fl-1979. Tqies li għandhom valur straordinarju universali abbażi ta’ żewġ kriterji tal-għażla tal-UNESCO: il-kriterju (i) “Rappreżentazzjoni ta’ kapulavur frott il-kreattività tal-bniedem”, ladarba l-abbazija titqies bħala wieħed mill-monumenti ewlenin tal-arti Rumaneska tal-Punent; u l-kriterju (vi) “Assoċjazzjoni diretta jew tanġibbli ma’ avvenimenti jew ma’ tradizzjonijiet ħajjin, ma’ ideat jew ma’ twemmin, jew ma’ xogħlijiet artistiċi jew letterarji ta’ valur universali straordinarju”, ladarba l-għolja ta’ Vézelay kienet post fejn l-ispiritwalità Kristjana Medjevali wasslet għal diversi xogħlijiet artistiċi, arkitetturali u letterarji (eż. ix-chancon de gestes ⁠–⁠ poeżija epika Medjevali).
Barra minn hekk, fl-1998 l-Abbazija ta’ Vézelay ġiet inkluża wkoll bħala parti minn Sit ta’ Wirt Dinji ieħor separat tal-UNESCO, jiġifieri r-Rotot ta’ Santiago de Compostela fi Franza.
L-Amerika t'Isfel
L-Amerika t'Isfel (jew l-Amerka t'Isfel) hija kontinent li jinsab kollu kemm hu fl-Emisferu tal-Punent u l-iktar fl-Emisferu tan-Nofsinhar, b'biċċa relattivament żgħira fl-Emisferu tat-Tramuntana. Tista' tiġi deskritta wkoll bħala s-sottokontinent t'isfel miż-żewġ Amerki. F'dawn l-aħħar deċennji r-referenza għall-Amerka t'Isfel minflok reġjuni oħra (bħall-Amerka Latina jew il-Kon tan-Nofsinhar) żdiedet minħabba bidliet fid-dinamiċi ġeopolitiċi. daqsminuri|Mappa tal-Amerka t'Isfel bil-karatteristiċi fiżiċi, politiċi u tal-popolazzjoni fl-2018 Fil-Punent tal-Amerka t'Isfel hemm l-Oċean Paċifiku u fit-Tramuntana u fil-Lvant hemm l-Oċean Atlantiku. Fil-Majjistral hemm l-Amerka ta' Fuq u l-Baħar Karibew. Hija magħmula minn tnax-il stat sovran: l-Arġentina, il-Bolivja, il-Brażil, iċ-Ċilì, il-Kolombja, l-Ekwador, il-Guyana, il-Paragwaj, il-Perù, is-Suriname, l-Urugwaj, u l-Venezwela; dipartiment u reġjun extra-Ewropew ta' Franza, il-Guyana Franċiża; u territorju extra-Ewropew Brittaniku: il-Gżejjer Falkland. Barra minn hekk, il-gżejjer ABC tar-Renju tan-Netherlands, il-Gżira ta' Ascension (id-dipendenza ta' Saint Helena, Ascension u Tristan da Cunha, u territorju extra-Ewropew Brittaniku), il-Gżira ta' Bouvet (dipendenza tan-Norveġja), il-Panama, il-Gżejjer tal-Georgia tan-Nofsinhar u l-Gżejjer Sandwich tan-Nofsinhar (territorju extra-Ewropew Brittaniku), u Trinidad u Tobago jistgħu jitqiesu wkoll bħala parti mill-Amerka t'Isfel.
L-Amerka t'Isfel tkopri madwar 17,840,000 kilometru kwadrat ta' art. Fl-2018, ġie stmat li l-popolazzjoni tagħha hija iktar minn 423 miljun persuna. L-Amerka t'Isfel hija r-raba' l-ikbar kontinent bħala art, wara l-Asja, l-Afrika u l-Amerka ta' Fuq) u l-ħames bħala popolazzjoni, wara l-Asja, l-Afrika, l-Ewropa u l-Amerka ta' Fuq. Il-Brażil huwa bil-qabża l-pajjiż bl-ikbar popolazzjoni fl-Amerka t'Isfel, b'iktar minn nofs il-popolazzjoni tal-kontinent, segwit mill-Kolombja, mill-Arġentina, mill-Venezwela u mill-Perù. F'dawn l-aħħar deċennji, il-Brażil iġġenera wkoll nofs il-Prodott Domestiku Gross (PDG) tal-kontinent u sar l-ewwel setgħa reġjonali.
Il-maġġoranza tal-popolazzjoni tal-Amerka t'Isfel tgħix qrib il-kosti tal-Punent jew tal-Lvant tal-kontinent, filwaqt li n-naħa ta' ġewwa u ferm lejn in-Nofsinhar, ma tantx jgħixu nies. Il-Punent tal-Amerka t'Isfel huwa dominat ġeografikament mill-muntanji tal-Andes. Min-naħa l-oħra, il-Lvant fih kemm reġjuni muntanjużi kif ukoll pjanuri enormi bi xmajjar bħall-Amażonja, l-Orinoco, u l-Paranà. Il-biċċa l-kbira tal-kontinent jinsab fit-tropiċi.
Il-prospettiva kulturali u etnika tal-kontinent toriġina mill-interazzjoni tal-popli indiġeni mal-ħakkiema u mal-immigranti Ewropej, u fuq livell iktar lokali, mal-ilsiera Afrikani. Minħabba l-istorja twila ta' kolonjaliżmu, il-maġġoranza l-kbira tal-abitanti tal-Amerka t'Isfel jitkellmu bil-Portugiż jew bl-Ispanjol, u s-soċjetajiet u l-istati jirriflettu t-tradizzjonijiet tal-Punent. Meta mqabbla mal-Ewropa, mal-Asja u mal-Afrika, fis-seklu 20 l-Amerka t'Isfel kienet kontinent paċifiku bi ftit gwerer.
Ġeografija
daqsminuri|Immaġni kompożita li tirriżalta s-superfiċe tal-Amerka t'Isfel L-Amerka t'Isfel, isimha magħha, tokkupa l-parti t'isfel taż-żewġ Amerki. B'mod ġenerali, il-kontinent huwa delimitat fuq in-naħa tal-Majjistral bit-Tapp ta' Darién (Tapón del Darién) tul il-fruntiera bejn il-Kolombja u l-Panama, għalkemm uħud jaf iqisu l-Kanal ta' Panama bħala l-fruntiera. Ġeopolitikament u ġeografikament, il-Panama kollha, inkluż il-biċċa lejn il-Lvant tal-Kanal ta' Panama fl-istmu, tipikament tiġi inkluża fl-Amerka ta' Fuq u fost il-pajjiżi tal-Amerka Ċentrali. Kważi l-art kontinentali kollha tal-Amerka t'Isfel tinsab fuq il-Plakka tal-Amerka t'Isfel.
Fl-Amerka t'Isfel insibu l-itwal kaskata mingħajr interruzzjoni fid-dinja, is-Salto Ángel (magħrufa aħjar bħala Angel Falls jew il-Kaskata tal-Anġlu) fil-Venezwela; l-itwal kaskata bi tnixxija unika fid-dinja, il-Kaskati Kaieteur fil-Guyana; l-ikbar xmara bħala volum, l-Amażonja, l-itwal katina muntanjuża, l-Andes (bl-ogħla muntanja tagħha, Aconcagua, għolja 6,962 metru); l-iktar post mhux polari niexef fid-dinja, id-Deżert ta' Atacama; l-iktar post fejn tinżel xita fid-dinja, López de Micay fil-Kolombja; l-ikbar foresta pluvjali, il-foresta pluvjali tal-Amażonja; l-ogħla belt kapitali, La Paz, il-Bolivja; l-ogħla lag navigabbli b'mod kummerċjali, il-Lag Titicaca; u, esklużi l-istazzjonijiet tar-riċerka fl-Antartika, l-iktar komunità fin-Nofsinhar tad-dinja li ilha abitata b'mod permanenti, f'Puerto Toro, iċ-Ċilì.
Ir-riżorsi minerali ewlenin tal-Amerka t'Isfel huma d-deheb, il-fidda, ir-ram, il-mineral tal-ħadid, il-landa, u l-petroleum. Dawn ir-riżorsi fl-Amerka t'Isfel ġabu magħhom introjtu kbir għall-pajjiżi fejn instabu, speċjalment fiż-żminijiet tal-gwerra jew fiż-żminijiet ta' tkabbir ekonomiku rapidu f'pajjiżi industrijalizzati oħrajn madwar id-dinja. Madankollu, il-konċentrazzjoni tal-produzzjoni fl-esportazzjoni ta' prodott bażiku wieħed spiss xekklet l-iżvilupp ta' ekonomiji diversifikati. Storikament, il-fluttwazzjoni fil-prezzijiet tal-prodotti bażiċi fis-swieq internazzjonali wasslet għal żminijiet fejn kollox kien miexi ward u żahar u għal żminijiet fejn kollox staġna fl-ekonomiji tal-istati tal-Amerka t'Isfel, u sikwit dan wassal għal instabbiltà politika estrema. Minħabba f'hekk, dan l-aħħar qed isiru sforzi biex il-produzzjoni tiġi ddiversifikata biex l-ekonomiji ma jibqgħux dipendenti biss fuq esportazzjoni ta' prodott bażiku wieħed biss.
L-Amerka t'Isfel għandha l-aqwa bijodiversità fid-dinja. F'dan il-kontinent jgħixu ħafna speċijiet interessanti u uniċi ta' annimali, fosthom il-llama, l-anakonda, il-piranja, il-ġagwar, il-vikunja u t-tapir. Il-foresta pluvjali tal-Amażonja tħaddan bijodiversità rikka, li fiha l-ikbar proporzjon ta' speċjijiet fid-dinja.
Il-Brażil huwa l-ikbar pajjiż fl-Amerka t'Isfel, u fih madwar nofs l-art u l-popolazzjoni tal-kontinent. Il-kumplament tal-pajjiżi u tat-territorji jinqasmu f'erba' sottoreġjuni: l-istati tal-Andes, ir-reġjun tal-Karibew tal-Amerka t'Isfel, il-Guayanas, u l-Kon tan-Nofsinhar.
Gremxula ta' Malta
P. filfolensis in Malta
Fil-Gżejjer Maltin, hemm erba' sottospeċijiet tal-gremxula ta' Malta, li kollha huma endemiċi. daqsminuri|Gremxula Podarcis filfolensis ssp. maltensis maskili f'Għawdex
Podarcis filfolensis ssp. maltensis
Din is-sottospeċi tinstab fuq it-tliet gżejjer prinċipali: Malta, Għawdex u Kemmuna. Normalment ikollha lewn ħadrani u xi kultant bit-tikek.
Podarcis filfolensis ssp. filfolensis
Din is-sottospeċi hija endemika għall-gżejra ta' Filfla. Hija l-ikbar mill-erba' sottospeċijiet u għandha lewn fl-iswed b'tikek blu.
Podarcis filfolensis ssp. kieselbachi
Din is-sottospeċi kienet endemika għal Selmunett, magħrufa wkoll bħala l-Gżejjer ta' San Pawl. Il-lewn tagħha kien ivarja ferm, pereżempju kannella, griż, eċċ., b'żaqqha fl-oranġjo b'tikek suwed żgħar. Il-popolazzjoni saret estinta fl-2005. daqsminuri|Gremxula Podarcis filfolensis ssp. filfolensis femminili
Podarcis filfolensis ssp. generalensis
Din is-sottospeċi hija endemika għall-Ġebla tal-Ġeneral (fil-kosta tal-Punent ta' Għawdex). Għandha żaqqha fl-aħmar u għandha lewn fil-blu fuq il-ġnub tagħha.
Sottospeċijiet oħra
Huwa maħsub li teżisti l-ħames sottospeċi fuq il-gżira ta' Kemmunett, filwaqt li sottospeċi oħra, Podarcis filfolensis ssp. laurentimulleri, tgħix fil-gżejjer Taljani ta' Linosa u Lampione.
Karatteristiċi u mġiba
daqsminuri|Gremxula Podarcis filfolensis ssp. kieselbachi maskili tal-Gżejjer ta' San Pawl Għad-differenza tal-gremxul maskili, li għandu lwien jgħajtu, il-gremxul żgħir u femminili għandu lewn kemxejn skur (fil-kannella). Il-gremxula ta' Malta s-soltu tiekol insetti żgħar bħal nemel jew termiti.
Il-gremxul maskili għandu mġiba territorjali. Meta gremxul maskili ieħor jidħol fit-territorju tal-gremxula ta' Malta maskili, dan tal-aħħar jonfoħ 'il fuq u jgħolli rasu. Ikollu mġiba simili meta jipprova jattira l-gremxul femminili. L-istaġun tat-tgħammir huwa fir-rebbiegħa. Ftit wara l-gremxul femminili jbid bajda jew tnejn, u finalment il-bajd ifaqqas bejn Ġunju u nofs Awwissu.
Sit ta' Wirt Dinji
daqsminuri|L-emblema tal-Wirt Dinji tintuża biex tidentifika l-proprjetajiet protetti mill-Konvenzjoni tal-Wirt Dinji u iskritti fil-Lista tal-Wirt Dinji tal-UNESCO. Sit ta' Wirt Dinji (l-isem uffiċjali kif jidher fuq il-plakka tas-Siti ta' Wirt Dinjii f'Malta u Għawdex) huwa sit ikoniku jew żona bi protezzjoni legali permezz ta' konvenzjoni internazzjonali amministrata mill-Organizzazzjoni tan-Nazzjonijiet Uniti għall-Edukazzjoni, ix-Xjenza u l-Kultura (UNESCO). Is-Siti ta' Wirt Dinji jiġu deżinjati mill-UNESCO talli jkunu sinifikanti kulturalment, storikament, xjentifikament jew għal xi mod ieħor. Is-siti jiġu ġġudikati bħala "wirt kulturali u naturali madwar id-dinja ta' valur straordinarju għall-umanità". Sabiex sit jintgħażel bħala Sit ta' Wirt Dinji jrid b'xi mod ikun sit ikoniku uniku, li jkun identifikabbli ġeografikament u storikament, u jkollu xi karatteristika speċjali sinifikanti kulturalment jew fiżikament. Pereżempju, is-Siti ta' Wirt Dinji jistgħu jkunu fdalijiet antiki jew strutturi storiċi, binjiet, bliet (fl-1978 Quito, l-Ekwador, u Krakovja, il-Polonja, kienu l-ewwel żewġ bliet sħaħ li ġew iddikjarati bħala Siti ta' Wirt Dinji tal-UNESCO), deżerti, foresti, gżejjer, lagi, monumenti, muntanji, jew żoni b'natura selvaġġa. Sit ta' Wirt Dinji jista' jirrappreżenta kisba notevoli tal-umanità, u jservi bħala evidenza tal-istorja intellettwali tagħna fid-dinja, jew ikun post ta' ġmiel naturali kbir. Minn Lulju 2021, jeżistu 1,154 Sit ta' Wirt Dinji (897 sit kulturali, 218-il sit naturali, u 39 sit ‘imħallat', jiġifieri jkun hemm kulturali kif ukoll naturali) f'167 pajjiż. L-Italja, bi 58 sit, hija l-pajjiż bl-ikbar ammont ta' Siti ta' Wirt Dinji, segwita miċ-Ċina b'56 sit.
Oriġini
daqsminuri|Ir-rilokazzjoni tat-tempji ta' Abu Simbel bl-għajnuna tal-UNESCO Fl-1954, il-gvern tal-Eġittu ddeċieda li jibni d-Diga ta' Aswan, li kienet tfisser il-ħolqien futur ta' ġibjun li kien se jgħerreq medda kbira tal-wied tan-Nil, mimlija teżori kulturali tal-Eġittu u ta' Nubja tal-qedem. Fl-1959, il-gvernijiet tal-Eġittu u tas-Sudan talbu lill-UNESCO tgħinhom jipproteġu u jsalvaw il-monumenti u s-siti li kienu fil-periklu. Fl-1960, id-Direttur Ġenerali tal-UNESCO nieda l-Kampanja Internazzjonali biex jiġu Salvati l-Monumenti ta' Nubja. Din irriżultat fl-iskavi u fir-reġistrazzjoni ta' mijiet ta' siti, fl-irkupru ta' eluf ta' oġġetti, kif ukoll fis-salvataġġ u r-rilokazzjoni ta' diversi tempji importanti f'elevazzjoni ogħla mil-livell tal-ilma tad-diga. Fost l-iktar tempji famużi kien hemm dawk ta' Abu Simbel u Philae. Il-kampanja ntemmet fl-1980 u ġiet ikkunsidrata bħala suċċess. Sabiex irodd ħajr lil dawk il-pajjiżi li taw kontribut speċjali biex il-kampanja tirnexxi, l-Eġittu tahom erba' tempji bħala donazzjoni: it-Tempju ta' Dendur ġie mċaqlaq lejn il-Metropolitan Museum of Art fi New York, l-Istati Uniti, it-Tempju ta' Debod ġie mċaqlaq lejn il-Parque del Oeste f'Madrid, it-Tempju ta' Taffeh ġie mċaqlaq lejn ir-Rijksmuseum van Oudheden f'Amsterdam, in-Netherlands, u t-Tempju ta' Ellesyia ġie mċaqlaq lejn il-Museo Egizio f'Torino, l-Italja.
Il-proġett sewa US$80 miljun, u madwar $40 miljun minnhom inġabru minn 50 pajjiż. Is-suċċess tal-proġett wassal għal kampanji oħra ta' salvagwardja, fosthom dawk biex jiġu salvati Venezja u l-laguna tagħha fl-Italja, il-fdalijiet ta' Mohenjo-daro fil-Pakistan, u t-Tempju ta' Borobodur fl-Indoneżja. Flimkien mal-Kunsill Internazzjonali għall-Monumenti u s-Siti (ICOMOS), l-UNESCO mbagħad bdiet tfassal abbozz ta' konvenzjoni għall-protezzjoni tal-wirt kulturali.
Konvenzjoni u sfond
Il-konvenzjoni (id-dokument iffirmat tal-ftehim internazzjonali) li tiggwida l-ħidma tal-Kumitat għall-Wirt Dinji ġiet żviluppata fuq perjodu ta' seba' snin (1965-1972).
L-Istati Uniti taw bidu għall-idea li jiġu ssalvagwardjati l-postijiet li jkollhom importanza kulturali jew naturali kbira. Konferenza li seħħet fil-White House fl-1965 sejħet għal Grupp tal-Wirt Dinji ("World Heritage Trust") biex jippreserva "ż-żoni naturali u xeniċi kif ukoll is-siti storiċi straordinarji tad-dinja għall-ġenerazzjonijiet attwali u futuri kollha". Fl-1968, l-Unjoni Internazzjonali għall-Konservazzjoni tan-Natura żviluppat proposti simili, u fl-1972 dawn ġew ippreżentati lill-Konferenza tan-Nazzjonijiet Uniti dwar l-Ambjent Uman fi Stokkolma, l-Iżvezja. Fi ħdan il-Kumitat għall-Wirt Dinji, il-pajjiżi firmatarji huma meħtieġa jipproduċu u jippreżentaw rapportar perjodiku tad-data sabiex il-kumitat ikollu ħarsa ġenerali għal kull pajjiż parteċipant tal-implimentazzjoni tal-Konvenzjoni tal-Wirt Dinji u tal-kundizzjonijiet attwali tas-Siti ta' Wirt Dinji.
Abbażi tal-abbozz tal-konvenzjoni li kienet ħejjiet l-UNESCO, eventwalment intlaħaq qbil bejn il-partijiet kollha fuq test uniku, u fis-16 ta' Novembru 1972 "il-Konvenzjoni Dwar il-Protezzjoni tal-Wirt Kulturali u Naturali Dinji" ġiet adottata mill-Konferenza Ġenerali tal-UNESCO. Il-Konvenzjoni daħlet fis-seħħ fis-17 ta' Diċembru 1975. Sa minn Ġunju 2020, ġiet irratifikata minn 193 parti: 189 Stat Membru tan-NU, 2 stati osservaturi tan-NU (is-Santa Sede u l-Palestina) u 2 stati f'assoċjazzjoni ħielsa ma' New Zealand (il-Gżejjer Cook u Niue). Erba' Stati Membri tan-NU biss ma rratifikawx il-Konvenzjoni: il-Liechtenstein, Nauru, is-Somalja u Tuvalu.
Objettivi u riżultati pożittivi
daqsminuri|211x211px|Tlugħ ix-xemx f'Angkor, il-Kambodja Billi tassenja t-titlu ta' Siti ta' Wirt Dinji lil xi postijiet, l-UNESCO trid tkun ta' għajnuna biex ikunu jistgħu jitgawdew mill-ġenerazzjonijiet futuri. Il-motivazzjoni tal-UNESCO hi li "l-wirt huwa l-legat tagħna mill-imgħoddi, dak li ngħixu bih illum" u li kemm il-wirt kulturali kif ukoll dak naturali huma "sorsi ta' ħajja u ta' ispirazzjoni li ma jista' jeħdilhom posthom xejn". Il-missjoni tal-UNESCO fir-rigward tal-wirt dinji fiha tmien sottogħanijiet. Dawn jinkludu t-tħeġġiġ tal-impenn tal-pajjiżi u tal-popolazzjoni lokali favur il-konservazzjoni tal-wirt dinji b'diversi modi, il-provvista ta' assistenza ta' emerġenza għal siti fil-periklu, l-offerta ta' assistenza teknika u ta' taħriġ professjonali, u l-appoġġ għall-attivitajiet tal-Istati Membri biex ikun hemm sensibilizzazzjoni tal-pubbliku. daqsminuri|213x213px|Veduta tal-Belt Antika ta' Dubrovnik, il-Kroazja Meta sit jiġi elenkat bħala Sit ta' Wirt Dinji, dan jista' jkollu impatt pożittiv fuq is-sit stess, fuq l-ambjent tiegħu, kif ukoll fuq l-interazzjonijiet bejn is-sit u l-ambjent tiegħu. Ladarba jiġi elenkat, Sit ta' Wirt Dinji jikseb rikonoxximent internazzjonali u protezzjoni legali, u jista' jingħata finanzjament, fost l-oħrajn mill-Fond tal-Wirt Dinji, sabiex tiġi ffaċilitata l-konservazzjoni tiegħu b'ċerti kundizzjonijiet. L-UNESCO ssemmi r-restawr tal-erba' siti li ġejjin bħala ġrajjiet ta' suċċess: Angkor Wat fil-Kambodja, il-Belt Antika ta' Dubrovnik fil-Kroazja, il-Minjiera tal-Melħ ta' Wieliczka qrib Krakovja, fil-Polonja, u ż-Żona ta' Konservazzjoni ta' Ngorongoro fit-Tanzanija. Barra minn hekk, il-popolazzjoni lokali qrib is-sit tista' tgawdi minn żieda sinifikanti fid-dħul mit-turiżmu. Meta jkun hemm interazzjonijiet sinifikanti bejn in-nies u l-ambjent naturali, dawn jistgħu jiġu rrikonoxxuti bħala "pajsaġġi kulturali" u jgħoddu bħala sit fihom infushom. Dan ir-rikonoxximent ilu jeżisti mill-1992.
Estensjonijiet u modifiki oħra
Pajjiż jista' jitlob estensjoni jew tnaqqis tal-konfini, jimmodifika l-isem uffiċjali, jew jibdel l-kriterji tal-għażla ta' wieħed jew iktar mis-Siti ta' Wirt Dinji tiegħu li diġà jkunu iskritti fil-lista tal-UNESCO. Kwalunkwe proposta biex issir xi bidla sinifikanti fil-konfini jew biex jiġu mmodifikati l-kriterji tal-għażla ta' xi sit iridu jiġu ppreżentati bħallikieku s-sit kien qed jiġi nnominat mill-ġdid, inkluż li jitqiegħed l-ewwel fil-Lista Indikattiva tal-pajjiż u mbagħad fid-Dokument tan-Nominazzjoni. Meta ssir talba biex ikun hemm bidla żgħira fil-konfini, waħda li ma jkollhiex impatt sinifikanti fuq is-sit inġenerali jew li ma taffettwax il-valur universali straordinarju tiegħu, xorta waħda tiġi evalwata mill-korpi konsultattivi qabel ma tintbagħat lill-Kumitat. Tali proposti jistgħu jiġu rrifjutati kemm mill-korpi konsultattivi kif ukoll mill-Kumitat jekk fil-fehma tagħhom il-bidla tkun waħda sinifikanti minflok waħda minuri. Il-proposti biex jinbidel l-isem uffiċjali ta' xi sit jintbagħtu direttament lill-Kumitat.
Siti ta' Wirt Dinji fil-Periklu
Sit jista' jitniżżel fil-Lista ta' Siti ta' Wirt Dinji fil-Periklu jekk il-kundizzjonijiet tiegħu jew esterni jheddu l-karatteristiċi li għalihom is-sit tniżżel fil-Lista tal-Wirt Dinji. Dawn jinvolvu pereżempju l-kunflitti armati u l-gwerer, id-diżastri naturali, it-tniġġis, l-insib, l-urbanizzazzjoni mhux ikkontrollata jew l-iżvilupp uman eċċessiv. Din il-lista ta' siti fil-periklu għandha l-għan li żżid is-sensibilizzazzjoni internazzjonali fir-rigward tat-theddidiet, filwaqt li tħeġġeġ it-teħid ta' miżuri biex jilqgħu għalihom. It-theddidiet jistgħu ikunu theddidiet imminenti jew potenzjali li jista' jkollhom effetti avversi fuq sit partikolari. daqsminuri|Is-Santwarju Storiku ta' [[Machu Picchu, il-Perù, eżempju ta' sit imħallat (kulturali + naturali).]] L-istat ta' konservazzjoni ta' kull sit fil-Lista ta' Siti ta' Wirt Dinji fil-Periklu tiġi rieżaminata kull sena; u mbagħad, il-Kumitat jista' jitlob li jittieħdu miżuri addizzjonali, li s-sit jitħassar minn dik il-lista jekk ma jkunx hemm iktar theddidiet, jew li s-sit jitħassar kemm minn dik il-lista kif ukoll mil-Lista tal-Wirt Dinji tal-UNESCO. Din tal-aħħar ġrat tliet darbiet biss għal tliet siti: is-Santwarju tal-Għażżiel Għarab (Oryx leucoryx bil-Latin) fl-Oman, il-pajsaġġ kulturali tal-Wied tax-Xmara Elbe fi Dresden, il-Ġermanja, u l-Belt Merkantili Marittima ta' Liverpool, ir-Renju Unit. Is-Santwarju tal-Għażżiel Għarab fl-Oman tħassar direttament mil-Lista tal-Wirt Dinji fl-2007, minflok tpoġġa l-ewwel fil-lista tas-siti fil-periklu, wara li l-gvern tal-Oman ddeċieda li jnaqqas id-daqs taż-żona protetta b'90 %. Il-pajsaġġ kulturali tal-Wied tax-Xmara Elbe fi Dresden, l-ewwel tpoġġa fil-lista tas-siti fil-periklu fl-2006, wara li l-Kumitat għall-Wirt Dinji ddeċieda li l-pjanijiet ta' kostruzzjoni tal-Pont Waldschlösschen kienu se jalteraw b'mod sinifikanti l-pajsaġġ tal-wied. Minkejja li l-Kunsill Lokali tal-Belt ta' Dresden ipprova jwaqqaf il-kostruzzjoni tal-pont, diversi deċiżjonijiet tal-qorti ppermettew il-kostruzzjoni tal-pont xorta waħda, u b'hekk il-wied tneħħa mil-Lista tal-Wirt Dinji fl-2009. Il-Belt Merkantili Marittima ta' Liverpool tħassret mil-lista tas-Siti ta' Wirt Dinji f'Lulju 2021 minħabba l-kostruzzjoni ta' bosta binjiet moderni fil-qalba tas-sit, speċjalment il-proġett tal-grawnd il-ġdid tal-Everton FC.
Mill-ewwel valutazzjoni globali biex jitkejlu b'mod kwantitattiv it-theddidiet għas-Siti Naturai ta' Wirt Dinji threats to Natural World Heritage Sites ħareġ li f'dawn l-aħħar għoxrin sena, 63 % tas-siti naturali ġarrbu xi ħsara minħabba żieda fil-pressjoni mill-attivitajiet tal-bniedem, pereżempju l-bini ta' toroq, ta' infrastruttura agrikola u ta' insedjamenti. Dawn l-attivitajiet ipoġġu lis-Siti Naturali ta' Wirt Dinji fil-periklu u jistgħu jikkompromettu l-valur universali straordinarju tagħhom. Mis-Siti Naturali ta' Wirt Dinji li fihom xi tip ta' foresta, 91 % minnhom esperjenzaw xi telf ta' foresti mis-sena 2000 'l hawn. Ħafna minnhom huma mhedda ferm iktar milli kien maħsub u jeħtieġu azzjoni immedjata ta' konservazzjoni.
Barra minn hekk, il-qerda tal-assi kulturali u tas-siti li jiffurmaw parti integranti mill-identità ta' pajjiż saret waħda mill-objettivi primarji tal-gwerer asimetriċi moderni. Sfortunatament, f'dawn l-aħħar snin, it-terroristi, ir-ribelli u l-armati merċenarji qabdu jkissru b'mod deliberat is-siti arkeoloġiċi, jeqirdu l-monumenti sagri u lajċi, u jisirqu l-affarijiet mil-libreriji, mill-arkivji u mill-mużewijiet. It-tim konġunt tan-NU u tal-UNESCO għaż-żamma tal-paċi, b'kooperazzjoni mal-Organizzazzjoni Internazzjonali tat-Tarka Blu (Blue Shield International), huwa attiv biex jipprevjeni kemm jista' jkun dawn l-atti. Barra minn hekk, jitħejjew listi apposta ta' assi kulturali li mhux suppost jiġu affettwati minn attakki mill-ajru. Madankollu, l-implimentazzjoni sostenibbli tal-protezzjoni tas-Siti ta' Wirt Dinji, tal-fdalijiet arkeoloġiċi, tas-siti u tal-artefatti arkeoloġiċi mill-qerda, mill-ħsarat u mis-serq, tista' ssir biss permezz tal-kooperazzjoni mal-popolazzjonijiet lokali.
Kritika
Minkejja s-suċċessi tal-Lista tal-Wirt Dinji tal-UNESCO fil-promozzjoni tal-konservazzjoni, dan il-proġett amministrat mill-UNESCO rċieva wkoll xi kritika. Din il-kritika tressqet minħabba l-perċezzjoni ta' sottorappreżentanza ta' siti ta' wirt kulturali barra l-Ewropa, diżgwidi dwar xi deċiżjonijiet rigward l-għażla tas-siti, u l-impatt negattiv tat-turiżmu tal-massa fuq ċerti siti li xi kultant isibuha diffiċli biex ilaħħqu maż-żieda rapida fin-numru ta' viżitaturi. B'xorti ħażina, żviluppat industrija kbira ta' pressjoni biex siti partikolari jsiru Sit ta' Wirt Dinji minħabba li dan ir-rikonoxximent jista' jġib miegħu żieda sinifikanti fl-introjtu mit-turiżmu. Il-proċedura biex sit jittanta xortih biex isir Sit ta' Wirt Dinji spiss tieħu ħafna żmien u tiswa' ħafna flus, u għalhekk il-pajjiżi l-fqar huma żvantaġġati. L-isforzi tal-Eritrea biex tippromwovi l-belt kapitali ta' Asmara huma eżempju ċar ta' dan. Fl-2016, intqal li l-gvern tal-Awstralja kien irnexxielu jġibha żewġ biex l-isforzi ta' konservazzjoni tal-Iskoll il-Kbir tal-Qroll jitneħħew minn rapport tal-UNESCO bit-titlu "Il-Wirt Dinji u t-Turiżmu fi Klima li Qed Tinbidel". Jingħad li l-azzjonijiet tal-gvern tal-Awstralja ttieħdu minħabba t-tħassib tiegħu li jekk is-Sikka l-Kbira tal-Qroll titqiegħed fil-Lista tas-Siti ta' Wirt Dinji fil-Periklu, dan seta' jkollu impatt negattiv fuq it-turiżmu. Diversi Siti ta' Wirt Dinji bħal George Town f'Penang, il-Malasja, Casco Viejo fil-Panama u Hội An fil-Vjetnam sabuha diffiċli biex ikollhom bilanċ tajjeb bejn il-benefiċċji ekonomiċi taż-żieda kbira fin-numru ta' viżitaturi u l-preservazzjoni tal-kultura oriġinali u tal-komunitajiet lokali li fl-aħħar mill-aħħar wasslu biex is-sit inkwistjoni jitqies li għandu valur universali straordinarju.
Santa Luċija (qaddisa)
Santa Luċija (Sirakuża, 283 – Sirakuża, 13 ta' Diċembru 304) hija qaddisa martri, meqjuma mill-Knisja Kattolika, mill-Knisja Ortodossa u mil-Luterani Skandinavi. It-tifkira tagħha ssir fit-13 ta' Diċembru. Hija waħda mis-seba' qaddisin nisa li jissemmew b’isimhom fil-Kanoni Ruman tal-quddiesa Kattolika fir-Rit Latin.
Isimha ġej mill-kelma Latina ‘lux’, li tfisser dawl. Il-festa tagħha hija ċelebrata viċin l-iqsar ġurnata tas-sena, meta d-dawl tax-xemx jerġa’ jibda jitqawwa. Fil-Kalendarju Ġuljan din kienet l-iqsar ġurnata tas-sena. Għalhekk il-festa tagħha ssir f’din il-ġurnata, għax titqies bħala l-qaddisa li ddawwal it-triq tal-Insara.
Luċija kienet tgħix f’Sirakuża, Sqallija matul is-seklu ħamsa fejn il-persekuzzjoni tal-Insara kienu komuni. Sfortunatament, ħafna mill-istorja dwarha ntilfet matul is-snin. Skond leġġenda komuni, Luċija tilfet id-dawl t’għajnejha fi żmien il-persekuzzjoni ta' Dijoklezjanu minħabba t-twemmin Nisrani taghha. Oħrajn jgħidu li jista’ jkun li hi qalgħet għajnejha biex tipprotesta kontra l-persekuzzjoni fuq l-Insara. Luċija infatti hija l-qaddisa patruna tal-għomja.
Ikonografija
Fl-ikonografija Santa Luċija tiġi rraffigurata iżżomm platt f’idejha b’par għajnejn ġo fih. L-għajnejn fil-platt jindikaw li l-qaddisa raffigurata hi Santa Luċija u mhux Santa Odilja li normalment tintwera ġġorr għajnejha fuq Bibbja.
Qaddisa Patruna
Santa Luċija hija l-patruna tal-għomja, ta’ dawk morda b’għajnejhom kif ukoll tal-oftamologi. Hija wkoll il-qaddisa patruna ta’ Sirakuża.
Il-Kult tagħha f'Malta
F’Malta hawn sitt kappelli jew knejjes iddedikati lil Santa Luċija: f'Ħal Għaxaq, fin-Naxxar, fil-Belt Valletta, fl-Imtarfa kif ukoll fis-subborg ta’ Kerċem li jġib l-isem ta’ Santa Luċija u f'Santa Luċija. Din il-lokalità ta’ Santa Luċija f’Malta nħolqot b’Avviż Legali f’Lulju tal-1961 u isimha ingħata proprju għall-kappella ddedikata lill-qaddisa li kien hemm fl-inħawi. Hemm ukoll kappella ddedikata lil Santa Luċija u San Nikola fil-Buskett. Insibu żewġ niċeċ iddedikati lil Santa Luċija, fil-Belt u f'Kerċem.
Il-Kult tagħha fil-pajjiżi Skandinavi
Ħafna nies fil-pajjiżi Skandinavi jiffesteġġjaw il-festa ta’ Santa Luċija ta’ kull sena fit-13 ta’ Diċembru. Din iċ-ċelebrazzjoni bdiet fl-Isvezja, iżda sa nofs is-seklu 20 nfirxet lejn id-Danimarka u l-Finlandja. F’dawn il-pajjiżi, din il-vaganza hija kkunsidrata l-bidu tal-istaġun tal-Milied u, għalhekk, ħafna drabi nirreferu għaliha bħala ‘little Yule’. Tradizzjonalment, it-tifla l-kbira ta’ kull familja tqum kmieni filgħodu u tqajjem lill-membri kollha tal-familja, fejn tkun liebsa libsa twila bajda b’terħa ħamra, u kuruna magħmula biz-zkuk irqaq b’disa’ xemgħat mixgħula. Matul din il-ġurnata hija tissejjaħ ‘Lussi’ jew ‘Lussibruden (għarusa Lucy)’. Imbagħad il-familja tingħaqad għall-ikel f’kamra mixgħula biss bix-xemgħat. Anke jekk imorru jikkaċċjaw l-għasafar jew jistadu kienu juzaw fjamma biss f'dan il-jum, u n-nies kienu jilluminaw id-djar tagħhom. Bil-lejl, l-irġiel, in-nisa, u t-tfal kienu joħorgu bil-fjammi f’purċissjoni. Il-lejla tispiċċa meta kulħadd jitfa’ l-fjamma fuq balla silla, u joħolqu ħuġġiega kbira. Illum il-ġurnata fil-Finlandja, tintagħżel tifla waħda biex isservi bħala ‘Luċija nazzjonali’ u tiġi onorata waqt purċissjoni fejn tiġi mdawra b’diversi nies bil-fjammi f’idejhom. Id-dawl huwa t-tema principali f’Jum Santa Luċija, bħal isimha.
Ewropa
satellite orthographic.jpg|thumb|250px|Dehra satellitari tal-Ewropa F'sens ġeoloġiku u ġeografiku, l-Ewropa hija peniżola; il-parti tal-punent tal-Ewrasja. Xorta hija meqjusa bħala kontinent għal motivi kulturali. L-Ewropa hija kontinent żgħir b'10,400,000 km² (l-Awstralja biss hija iżgħar minnha) imma għandha 799,000,000 abitant (statistiċi tal-2003) li jqiegħduha fit-tielet post fil-lista ta' kontinenti l-iktar popolati (wara l-Asja u l-Afrika); bejn wieħed u ieħor fl-Ewropa tinsab persuna minn kull tmienja tal-popolazzjoni mondjali.
Il-baħar jifforma l-parti l-kbira tal-konfini naturali tal-Ewropa. Fit-Tramuntana hemm il-Baħar Artiku, fil-Punent l-Oċean Atlantiku, fin-Nofsinhar il-Mediterran, il-Baħar l-Iswed, u l-Kawkasu, fil-Lvant il-Baħar Kaspju, il-katina muntanjuża tal-Urali u x-xmara Ural. thumb|250px|Il-pożizzjoni tal-Ewropa fid-dinja
Twelid tal-Ewropa u tal-Ewropej
Fl-epoka Griega u Rumana, l-Ewropa kien terminu ġeografiku indefenit, art fit-Tramuntana tal-Mediterran li ħadd ma kien jaf il-konfini Nordiċi tagħha. Fir-rikostruzzjoni tal-ġeografiku Grieg Ekateu ta' Miletu, l-art kienet tikkonsisti minn żewġ kontinenti maqsumin mill-Mediterran, iċ-ċentru tad-dinja: minn naħa l-Ewropa kienet tikkonfina mat-Tramuntana, u minn naħa l-oħra l-Asja, fejn kienet tinkludi wkoll l-Eġittu u l-Libja.
Rari ħafna kienu l-awturi Latini jiċċitaw it-termini "Ewropa" u "Ewropej". L-ewwel li uża l-aġġettiv "Ewropew" b'tifsira aktarx waħda rilevanti hu fis-seklu 8 mill-patri Isidoro Pacensis, biex jindika li s-suldati taħt il-gwida ta' Karlu Martell, kienu għadhom kemm iġġieldu fi Poitiers. Il-battalja kienet tat valur simboliku kbir: l-Oċċident Kristjan idealment rappreżentat mill-Ewropa, li kienet waqqfet l-espansjoni Għarbija; u b'hekk Isidoro għamel użu tal-aġġettiv "Ewropew" biex jattribwixxi identità kollettiva għas-suldati li kienu waqqfu l-invażuri Musulmani.
L-Ewropa, għall-ewwel darba, saret politika konkreta u reali bl-imperatur Karlu Manju. Fit-tmiem tat-tmien seklu u l-bidu tad-disa' seklu, wara tmiem ta' madwar tletin sena ta' gwerra kontra l-Lombardi, l-Avari, is-Sassoni u s-Slavi, twieldet entità ġdida fejn ingħaqdu l-qawwa antika ta' Ruma, l-awtorità spirtwali tal-Papa u l-qawwa tal-poplu Ġermaniż. Karlu ffonda l-Ewropa, li b'espressjoni ġeografika saret Imperu kbir li juża l-istess munita, li adotta il-Latin bħala l-lingwa uffiċjali tal-kitba u li għandha reliġjon waħda.
Ġeografija
thumb|250px|Europa linguistic thumb|250px|Europa regional culture thumb|250px|Europa history; [[1000.]] Ġeografikament, l-Ewropa hi parti tas-superkontinent tal-Ewrasja.
Il-konfini fuq il-Lvant tal-kontinent jibdew mill-muntanji Urali fir-Russja, fejn ikomplu max-xmara Ural u d-depressjoni ta' Kuma-Manych fin-Nofsinhar, li jisseparah mill-Asja. Din il-linja ta' demarkazzjoni kienet definita miz-Zar tar-Russja mill-1730 minn bażi ta' xogħlijiet ġeografiċi tal-Ġermaniż Philip Johan von Strahlenberg. Madankollu, mhux kulħadd jaċċetta din il-konvenzjoni: b'hekk, aktar mix-xmara Ural, anki l-Emba tista' tintuża bħala konfini, u l-quċċati tal-Kawkasu jistgħu jissostitwixxu lix-xmajjar ta' Kuma u Manych.
Il-Baħar l-Iswed, il-Bosforu, il-Baħar ta' Marmara u d-Dardanelli jikkonkludu l-konfini mal-Asja. Il-Baħar Mediterran fin-Nofsinhar jissepara l-Ewropa mill-Afrika, waqt li fil-Punent il-konfini hu mill-Oċean Atlantiku, fejn jinkludi lill-Islanda. Għadu mhux konkluż id-dibattitu fuq fejn qiegħed iċ-ċentru ġeografiku tal-Ewropa.
Dawn il-fruntieri fuq il-Lvant tal-Ewropa huma biss politiċi, ekonomiċi u kulturi, imma mhux ġeografiċi. B'hekk kien hemm il-bidu ta' diversi interpretazzjonijiet dwar il-konfini Ewropej u allura fuq it-territorju li l-Ewropa hi magħmula minn, fejn jiġu esklużi u inklużi pajjiżi sħaħ. Kważi kull pajjiż Ewropew jagħmlu parti tal-Kunsill tal-Ewropa, barra l-Belarus, il-Vatikan, il-Każakistan u l-Kosovo.
L-idea tal-kontinent Ewropew, però, mhijiex aċċettata universalment. Xi żoni ġeografiċi barra mill-Ewropa jiġu riferti mal-kontinent Ewroasjatiku jew jaraw lill-Ewropa bħala sottokontinent, billi mhux kompletament ċirkondat mill-baħar, fejn hu definit aktar bħala żona kulturali milli ġeografika. Fil-passat, din is-sottodiviżjoni kienet mħarsa bħala waħda valida minħabba l-fatt li jissepara t-territorju tal-Kristjani minn dawk non-Kristjani.
Referenzi
1 Parti mill-pajjiż tinsab fl-Asja. 2 Ġeografikament fl-Asja, imma kkunsidrat Ewropew għal raġunijiet storiċi u kulturali.
Hawa Mahal
daqsminuri|295x295px|Il-faċċata tal-Lvant tal-Hawa Mahal. Il-Hawa Mahal huwa palazz fil-belt ta' Jaipur, l-Indja. Huwa magħmul bil-ġebla tar-ramel ta' lewn aħmar u roża, u jinsab fit-tarf tal-Palazz tal-Belt ta' Jaipur u jibqa' sejjer saż-Zenana jew il-kompartimenti tan-nisa.
Storja
L-istruttura nbniet fl-1799 mill-Maharaja Sawai Pratap Singh, in-neputi tal-Maharaja Sawai Jai Singh, il-fundatur tal-belt ta' Jaipur, l-Indja. Tant baqa' ispirat mill-istruttura unika tal-Khetri Mahal, li bena dan il-palazz grandjuż u storiku.
Il-palazz ġie ddisinjat minn Lal Chand Ustad. Il-faċċata tiegħu ta' ħames sulari qisha xehda tan-naħal, bid-953 tieqa żgħira msejħa Jharokhas imżejna b'xogħol mirqum tal-kannizzati. Il-ħsieb oriġinali tad-disinn tal-kannizzati kien li jippermetti lin-nisa rjali josservaw il-ħajja ta' kuljum u l-festivals li kienu jiġu ċċelebrati fit-triq ta' taħthom mingħajr ma kienu jidhru, peress li kellhom jobdu r-regoli stretti tal-purdah, li kienu jipprojbixxu li jidhru fil-pubbliku mingħajr ma jkollhom wiċċhom mgħotti. Din il-karatteristika arkitettonika kienet tippermetti wkoll li tgħaddi l-arja friska mill-effett ta' Venturi, u b'hekk l-istruttura kollha minn ġewwa kienet tkun ferm iktar pjaċevoli minn barra matul is-sajf meta x-xemx kienet tkun fl-aqwa tagħha. Ħafna nies meta jaraw il-Hawa Mahal mit-triq jaħsbu li jkunu qed jaraw il-faċċata ta' quddiem tal-palazz, iżda fil-fatt ikunu qed jaraw il-parti ta' wara tal-palazz.
Fl-2006 saru xogħlijiet ta' rinnovazzjoni u ta' restawr fuq il-Hawa Mahal, wara distakk ta' xi 50 sena, sabiex jaqilgħu l-faċċata tal-monument. Il-proġett huwa stmat li sewa Rs 4,568 miljun. Is-settur korporattiv ta daqqa t'id fil-finanzjament tal-għall-preservazzjoni tal-monumenti storiċi ta' Jaipur u l-Unit Trust of India ħadet ħsieb il-manutenzjoni tal-Hawa Mahal. Il-palazz huwa parti estiża ta' kumpless enormi. Id-dettalji tax-xogħol tat-tinqix fil-ġebel huma karatteristiċi li jwasslu biex dan il-monument jitqies bħala attrazzjoni turistika popolari.
Arkitettura
Dan il-palazz huwa monument ta' ħames sulari b'għamla ta' piramida b'għoli ta' madwar 50 pied (15-il metru). It-tliet sulari ta' fuq tal-istruttura għandhom wisa' ta' kamra unika, filwaqt li l-ewwel u t-tieni sular għandhom terrazzi quddiemhom. L-elevazzjoni ta' quddiem, kif jaraha wieħed li jkun għaddej mit-triq, tixbah lil xehda tan-naħal b'toqob żgħar. Kull toqba għandha twieqi f'minjatura u kannizzati, tiżjin u koppli mnaqqxa tal-ġebla tar-ramel. Għandha d-dehra ta' massa ta' kompartimenti semiottagonali, li twassal għall-faċċata unika tal-monument. Il-faċċata fuq ġewwa, fuq in-naħa ta' wara tal-binja, tikkonsisti minn kmamar mibnija permezz ta' pilastri u kurituri b'tiżjin minimu, u tasa; sas-sular ta' fuq nett. Fuq ġewwa, il-palazz ġie deskritt "li għandu kmamar magħmula b'irħam b'kuluri differenti, b'riljievi b'panewijiet intarsjati jew indurati; filwaqt li għandu funtani li jsebbħu ċ-ċentru tal-bitħa".
Lal Chand Usta kien l-arkitett. L-istruttura nbniet bil-ġebel tar-ramel ta' lewn aħmar u roża biex jaqbel mal-bqija tal-monumenti l-oħra fil-belt, li wassal biex il-belt ta' Jaipur tissejjaħ "il-Belt ir-Roża". Il-faċċata tagħha b'953 niċċa b'jharokhas imnaqqxa b'mod mirqum (uħud magħmula bl-injam) toħloq kuntrast kbir mas-sempliċità tal-faċċata fuq in-naħa ta' wara tal-istruttura. Il-wirt kulturali u arkitettoniku tagħha hu riflessjoni ta' fużjoni tal-arkitettura Rajput Induista u l-arkitettura Mughal Iżlamika; l-istil Rajput joħroġ fid-dieher fil-forma ta' kanopewijiet bil-koppli, pilastri mrikkbin, u disinni bil-fjuri u bil-lotus, filwaqt li l-istil Iżlamiku joħroġ fid-dieher fix-xogħol tal-filugran intarsjat fil-ġebel u fl-arkati (distinti mix-xebħ mal-Panch Mahal f'Fatehpur Sikri).
L-aċċess għall-Hawa Mahal min-naħa tal-palazz tal-belt hu minn daħla imperjali. Din tagħti għal bitħa kbira, b'binjiet b'żewġ sulari fuq tliet naħat, u l-Hawa Mahal jikkonfinaha fuq in-naħa tal-Lvant. F'din il-bitħa hemm ukoll mużew arkeoloġiku.
Il-Hawa Mahal kien magħruf ukoll bħala l-kapulavur ewlieni tal-Maharaja Jai Singh peress li kien ir-residenza ppreferuta tiegħu minħabba l-eleganza u l-mod kif kien mgħammar il-Hawa Mahal fuq ġewwa. L-effett ta' tberrid fil-kmamar, bis-saħħa taż-żiffa li kienet tgħaddi mit-twieqi ż-żgħar tal-faċċata, ġie msaħħaħ bil-funtani fiċ-ċentru ta' kull waħda mill-kmamar.
Wieħed jista' jasal għaż-żewġ sulari ta' fuq tal-Hawa Mahal permezz ta' rampi biss. Iż-żamma tal-Hawa Mahal hija f'idejn id-dipartiment arkeoloġiku tal-Gvern ta' Rajasthan.
Brucellosis
Il-bruċellożi jew brucellosis, magħrufa aħjar bħala d-deni rqiq, hija żoonożi li tittieħed ħafna kkawżata mill-ikkunsmar ta' ħalib mhux pasturizzat jew laħam mhux imsajjar minn annimali infettati, jew kuntatt mill-qrib mat-tnixxijiet tagħhom. Din il-marda hija magħrufa wkoll bħala d-deni ta' Malta jew deni Mediterranju.
Il-batterji li jikkawżaw din il-marda, Brucella, huma batterji żgħar, Gram-negattivi, mhux motili, li ma jiffurmawx spori, u forma ta' virga (coccobacilli). Huma jiffunzjonaw bħala parassiti intraċellulari fakultattivi, li jikkawżaw mard kroniku, li normalment jippersisti għal għomor il-vittma. Erba' speċi jinfettaw il-bnedmin: B. abortus, B. canis, B. melitensis, u B. suis. B. abortus hija inqas virulenti minn B. melitensis u hija primarjament marda tal-baqar. B. canis jaffettwa l-klieb. B. melitensis hija l-aktar speċi virulenti u invażiva; normalment tinfetta l-mogħoż u kultant in-nagħaġ. B. suis huwa ta' virulenza intermedja u prinċipalment jinfetta l-ħnieżer. Is-sintomi jinkludu għaraq abbundanti u uġigħ fil-ġogi u fil-muskoli. Il-bruċellosi ilha rikonoxxuta fl-annimali u fil-bnedmin mill-bidu tas-seklu 20.
Sinjali u sintomi
lemin|daqsminuri|200x200px| Każijiet ta’ bruċellosi fil-bnedmin fl-Istati Uniti mis-snin 1993–2010 mistħarrġa miċ-Ċentri għall-Kontroll u l-Prevenzjoni tal-Mard permezz tas-Sistema Nazzjonali ta’ Sorveljanza tal-Mard Notifikabbli Is-sintomi huma bħal dawk assoċjati ma' ħafna mard ieħor bid- deni, iżda b'enfasi fuq uġigħ muskolari u għaraq bil-lejl. It-tul tal-marda jista' jvarja minn ftit ġimgħat għal ħafna xhur jew saħansitra snin.
Fl-ewwel stadju tal-marda, il-batteremija sseħħ u twassal għat-trijade klassika ta' deni undulanti, għaraq (spiss b'riħa karatteristika ħażina, moffa kultant imqabbla ma' ħuxlief imxarrab), u artralġja migratorja u mialġja (uġigħ fil-ġogi u fil-muskoli). It-testijiet tad-demm karatteristikament jiżvelaw numru baxx ta' ċelluli bojod tad-demm u ċelluli ħomor tad-demm, juru xi elevazzjoni ta' enżimi tal-fwied bħal aspartate aminotransferase u alanine aminotransferase, u juru reazzjonijiet pożittivi tal-ward ta' Bengal u r-reazzjonijet ta' Huddleston. Is-sintomi gastrointestinali jseħħu f'70% tal-każijiet u jinkludu dardir, rimettar, tnaqqis fl-aptit, telf ta 'piż mhux intenzjonat, uġigħ addominali, stitikezza, dijarea, fwied imkabbar, infjammazzjoni tal-fwied, axxess tal-fwied, u milsa mkabbra.
Dan il-kumpless huwa, għall-inqas fil-Portugall, l-Iżrael, is-Sirja, u l-Ġordan, magħruf bħala deni ta' Malta. Waqt episodji ta' deni ta' Malta, il-melitokoċemija (preżenza ta' brucellae fid-demm) normalment tista' tintwera permezz ta' kultura tad-demm f'medja ta' tryptose jew medju Albini. Jekk ma tiġix ittrattata, il-marda tista' tagħti lok għal fokalizzazzjonijiet  jew issir kronika. Il-fokalizzazzjonijiet tal-bruċellosi ġeneralment iseħħu fl-għadam u l-ġogi, u l-osteomjelite jew spondylodiscite tas-sinsla tal-ġenbejn akkumpanjata minn sacroiliitis hija karatteristika ħafna ta' din il-marda. L-orkite hija komuni wkoll fl-irġiel.
Il-konsegwenzi tal-infezzjoni Brucella huma varjabbli ħafna u jistgħu jinkludu artrite, spondilite, tromboċitopenja, meninġite, uveite, newrite ottika, endokardite, u diversi disturbi newroloġiċi magħrufa kollettivament bħala newrobruċellosi.
Kawża
daqsminuri| Granuloma u nekrożi fil-fwied ta' fniek ta' l-Indi infettat b'Brucella suis Il-bruċellosi fil-bnedmin hija ġeneralment assoċjata mal-konsum ta' ħalib mhux pasturizzat u ġobon artab magħmul mill-ħalib ta' annimali infettati - primarjament mogħoż, infettati b'B. melitensis u ma' espożizzjoni okkupazzjonali ta' ħaddiema tal-laboratorju, veterinarji, u ħaddiema tal-biċċeriji. Xi vaċċini użati fil-bhejjem, l-aktar B. abortus razza 19, jikkawżaw ukoll mard fil-bnedmin jekk jiġu injettati aċċidentalment. Il-bruċellożi tikkaġuna deni inkostanti, korriment, għaraq, dgħjufija, anemija, uġigħ ta' ras, dipressjoni, u uġigħ muskolari u tal-ġisem. B. suis u B. canis, jikkawżaw infezzjoni fil-ħnieżer u l-klieb, rispettivament.
Is-sejbiet ġenerali jappoġġaw li l-bruċellosi joħloqu riskju okkupazzjonali għall-bdiewa tal-mogħoż b’tħassib dwar naqqas t'għarfien tat-trażmissjoni tal-mard lill-bnedmin u nuqqas ta’ għarfien dwar prattiki speċifiċi għall-irziezet, bħal użu ta' kwarantina.
Dijanjosi
daqsminuri|250x250px| Test tal-Ġel Brucella Coombs. Is-seropożittività misjuba għal GN177 daqsminuri|250x250px| Test tal-Pjanċa Roża ta' Bengal. Id-dijanjosi tal-bruċellosi tiddependi fuq:
Prevenzjoni
Is-sorveljanza bl-użu ta' testijiet seroloġiċi, kif ukoll testijiet fuq il-ħalib bħat-test taċ-ċirku tal-ħalib, jistgħu jintużaw għall-iskrinjar u għandhom rwol importanti f'kampanji biex tiġi eliminata l-marda. Kif ukoll, l-ittestjar individwali fuq l-annimali kemm għall-kummerċ kif ukoll għal skopijiet ta' kontroll tal-mard huwa pprattikat komunament. F'żoni endemiċi, it-tilqim ħafna drabi jintuża biex titnaqqas l-inċidenza ta infezzjoni. Jeżisti vaċċin għall-annimali li juża batterji ħajjin modifikati. Il-Manwal tat-Test Dijanjostiku u Vaċċini għall-Annimali Terrestri tal-Organizzazzjoni Dinjija għas-Saħħa tal-Annimali tipprovdi gwida dettaljata dwar il-produzzjoni tal-vaċċini. Peress li l-marda hija qrib li tiġi eliminata, hemm bżonn test u programm ta' qerda biex tiġi eradikata.
Il-mod ewlieni tal-prevenzjoni tal-bruċellosi huwa billi tintuża iġjene stretta fil-produzzjoni tal-prodotti tal-ħalib mhux ipproċessat, jew billi jiġi pasturizzat il-ħalib kollu għall-konsum tal-bnedmin, sew fil-forma mhux mibdula tiegħu kif ukoll bħala derivat, bħall-ġobon.
Pronjosi
Il-mortalità tal-marda fl-1909, kif irreġistrata fl-Armata u Navy Brittanika stazzjonati f’Malta, kienet ta’ 2%. L-aktar kawża frekwenti tal-mewt kienet endokardite. Avvanzi riċenti fl-antibijotiċi u l-kirurġija rnexxielhom jipprevjenu l-mewt minħabba endokardite. Il-prevenzjoni tal-bruċellosi umana tista' tinkiseb permezz tal-qerda tal-marda fl-annimali permezz ta' tilqim u metodi veterinarji oħra ta' kontroll bħall-ittestjar ta' merħliet/qatgħat u l-qatla ta' annimali meta tkun preżenti l-infezzjoni.
Bħalissa, m'hemm l-ebda vaċċin effettiv disponibbli għall-bnedmin. It-tgħollija tal-ħalib qabel il-konsum, jew qabel ma tużah biex tipproduċi prodotti oħra tal-ħalib, hija protettiva kontra t-trażmissjoni permezz tal-inġestjoni. It-tibdil fid-drawwiet tal-ikel tradizzjonali li jiekol laħam nej, fwied, jew mudullun huwa meħtieġ, iżda diffiċli biex jiġi implimentat.
Pazjenti li kellhom bruċellosi għandhom probabbilment jiġu esklużi indefinittivament milli jagħtu demm jew organi. L-espożizzjoni tal-persunal tal-laboratorju dijanjostiku għall-organiżmi ta’ Brucella tibqa’ problema kemm f’ambjenti endemiċi kif ukoll meta l-bruċellosi tiġi importata mingħajr ma jkun jaf minn pazjent. Wara valutazzjoni xierqa tar-riskju, ħaddiema b'espożizzjoni sinifikanti għandhom jiġu offruti profilassi ta' wara l-espożizzjoni u segwiti seroloġikament għal 6 xhur.
Storja
daqsminuri|300x300px| [[David Bruce (mikrobijologu)|David Bruce (ċentru), mal-membri tal-Kummissjoni tad-Deni tal-Mediterran (Bruċellosi)]] daqsminuri|300x300px| Il-laboratorju li fih Sir [[Temi Zammit|Themistocles Zammit u l-Kummissjoni tad-Deni tal-Mediterran wettqu riċerka dwar il-bruċellosi mill-1904 sal-1906 jinsab ġewwa Castellania fil- Belt Valletta, Malta .]] Il-bruċellosi ġiet għall-attenzjoni tal-uffiċjali mediċi Brittaniċi għall-ewwel darba fis-snin 50 tas-seklu 19 f'Malta matul il -Gwerra tal-Krimea, u kienet imsejħa Malta Fever. Jeffery Allen Marston (1831–1911) iddeskriva l-każ tiegħu stess tal-marda fl-1861. Ir-relazzjoni kawżali bejn l-organiżmu u l-mard ġiet stabbilita għall-ewwel darba fl-1887 minn David Bruce. Bruce iddikjara l-aġent sferiku u klassifikah bħala coccus.
Fl-1897, il- veterinarju Daniż Bernhard Bang iżola baċillus bħala l-aġent ta' abort spontanju akbar fil-baqar, u l-isem "marda ta' Bang" ġie assenjat għal din il-kundizzjoni. Bang qies l-organiżmu f'forma ta' virga u klassifikah bħala bacillus.
Ix-xjenzat u arkeologu Malti Themistocles Zammit identifika l- ħalib tal-mogħoż mhux pasturizzat bħala l-fattur etjoloġiku ewlieni tad-deni undulanti f’Ġunju 1905.
Bath, Somerset
Bath ( RP: /bɑːθ/; pronunzja lokali: [ba(ː)θ]) hija belt u żona mingħajr parroċċa fiż-żona unitarja ta' Bath u l-Grigal ta' Somerset fil-kontea ċerimonjali ta' Somerset, l-Ingilterra, magħrufa u msemmija għall-banjijiet Rumani tagħha. Fiċ-ċensiment tal-2021, il-popolazzjoni kienet tlaħħaq il-101,557 ruħ. Bath tinsab fil-wied tax-xmara Avon, 97 mil (156 kilometru) fil-Punent ta' Londra u 11-il mil (18-il kilometru) fix-Xlokk ta' Bristol. Il-belt saret Sit ta' Wirt Dinji tal-UNESCO fl-1987, u iktar 'il quddiem ġiet elenkata wkoll fis-Sit ta' Wirt Dinji transnazzjonali magħruf bħala "Irħula Kbar bi Spa fl-Ewropa" fl-2021. Bath hija wkoll l-ikbar belt u insedjament f'Somerset.
Il-belt saret spa bl-isem Latin Aquae Sulis ("l-ilmijiet ta' Sulis") għall-ħabta tas-60 W.K. meta r-Rumani bnew banjijiet u tempju fil-wied tax-xmara Avon, għalkemm il-fawwariet termali kienu magħrufa saħansitra minn qabel dak iż-żmien. L-Abbazija ta' Bath ġiet stabbilita fis-seklu 7 u saret ċentru reliġjuż; il-binja ġiet rikostruwita fis-sekli 12 u 16. Fis-seklu 17, beda jingħad li l-ilma mill-fawwariet kellu proprjetajiet ta' fejqan, u Bath saret popolari bħala raħal bi spa fl-era Ġorġjana. L-arkitettura Ġorġjana, maħduma mill-ġebla ta' Bath, tinkludi r-Royal Crescent (litteralment binja rjali b'għamla ta' nofs qamar), is-Circus, il-Kamra tal-Pompi u l-Kmamar tal-Assemblaġġ, fejn Beau Nash ippresjeda fuq il-ħajja soċjali tal-belt mill-1705 sa mewtu fl-1761.
Ħafna mit-toroq u l-pjazez ġew stabbiliti minn John Wood ix-Xiħ, u fis-seklu 18 il-belt saret popolari u l-popolazzjoni kibret. Jane Austen għexet f'Bath fil-bidu tas-seklu 19. Il-kostruzzjoni kompliet fis-seklu 19 u wara l-Blitz ta' Bath fit-Tieni Gwerra Dinjija. Bath saret parti mill-kontea ta' Avon fl-1974, u wara l-abolizzjoni ta' Avon fl-1996, saret iċ-ċentru prinċipali ta' Bath u tal-Grigal ta' Somerset.
Bath tilqa' iktar minn 6 miljun viżitatur fis-sena, u b'hekk hija waħda mill-għaxar bliet Ingliżi li l-iktar iżuruhom turisti barranin. Fost l-attrazzjonijiet tal-belt hemm l-ispas, il-ġiti bid-dgħajjes tul il-kanali, ir-Royal Crescent, Bath Skyline, il-Ġonna tal-Parati u l-Park Irjali ta' Vitorja li jospita l-karnival u avvenimenti staġonali. Fost iż-żoni bil-ħwienet hemm iċ-ċentru kummerċjali ta' SouthGate, il-kuritur bl-arkati u l-ħwienet artiġjanali ta' Walcot, u t-Toroq ta' Milsom, ta' Stall u ta' York. Hemm ukoll diversi teatri, inkluż it-Teatru Rjali, kif ukoll diversi mużewijiet, fosthom il-Mużew tal-Arkitettura ta' Bath, il-Gallerija tal-Arti ta' Vitorja, il-Mużew tal-Arti tal-Lvant tal-Asja, il-Mużew tal-Astronomija ta' Herschel, il-Mużew tal-Moda, u l-Mużew ta' Holburne. Il-belt għandha żewġ universitajiet – l-Università ta' Bath u l-Università tal-Ispa ta' Bath – u l-Kulleġġ ta' Bath li jipprovdi edukazzjoni ulterjuri. Fost il-klabbs sportivi tal-belt hemm il-Bath Rugby u Bath City.